Cacahing pêpati ing sajroning pêrang gêdhe mau kêna sinêbut tanpa wilangan, êntèking bandha ora kêna pinetung. Kang mêngkono iku anjalari geger-gegeran wêrata sa-Eropah. Akèh paprentahan ambruk dening brontakan revolutie. Gêdhe-gêdhening brontakan ana ing tanah Ruslan. Ing kono banjur disalini pêprentahan kang dijênêngake Soviet-Republiek, kang sêprene kalok ing pialane, ambubrah tataning mênungsa lan mungsuh sakabèhing agama. Ngèlmuning Soviet-Republiek tular-tumular lumêbu marang tanah liya; mirit saka iku mangsane saiki kêna sinêbut jaman kang nyumêlangi. Para kang ngayomi prênatan bêcik lan para kang pinatah prakara agama, padha bangêt ing pangudine, supaya bisa nulak pêngrusake nglèmu kuminis.
